ไฟแนนซ์ทูเดย์
...เห็นการจับขบวนการมาเฟียสีกากีที่ใช้ตำแหน่งและหน้าที่ไปหากินรับส่วยและคอร์รัปชั่นแล้ว นึกถึงขบวนการปลอมใบกำกับภาษี ที่ทำเนียนมาขอคืนภาษีมูลค่าเพิ่มทั้งที่ไม่ได้ส่งออกจริง ทำให้รัฐเสียหายหลายพันล้านบาท เรื่องนี้ปลัดคลังสั่งสอบสวนวินัยข้าราชการ ที่โดนพาดพิงว่ามีส่วนเกี่ยวข้อง แว่วว่าผลสอบเสร็จแล้ว แต่ยังไม่มีการเปิดเผยและลงโทษใคร
25 พ.ย. 2557

...เห็นการจับขบวนการมาเฟียสีกากีที่ใช้ตำแหน่งและหน้าที่ไปหากินรับส่วยและคอร์รัปชั่นแล้ว นึกถึงขบวนการปลอมใบกำกับภาษี ที่ทำเนียนมาขอคืนภาษีมูลค่าเพิ่มทั้งที่ไม่ได้ส่งออกจริง ทำให้รัฐเสียหายหลายพันล้านบาท เรื่องนี้ปลัดคลังสั่งสอบสวนวินัยข้าราชการ ที่โดนพาดพิงว่ามีส่วนเกี่ยวข้อง แว่วว่าผลสอบเสร็จแล้ว แต่ยังไม่มีการเปิดเผยและลงโทษใคร
...กรมศุลกากรก็ไม่ใช่เล่น ขบวนการลักลอบนำเข้ารถหรูเลี่ยงภาษี ขนาดถูกกรมศุลฯ อายัดเพื่อขอหลักฐานการเสียภาษีสรรพสามิตมาโชว์ก่อนปล่อยให้รถออก แต่ปรากฏว่ารถหรูร้อยกว่าคันหายไปอย่างไร้ร่องรอยจากคลังสินค้าทัณฑ์บนที่มีเจ้าหน้าที่คุมเข้ม จนป่านนี้คดีคืบหน้าอย่างไรก็ไม่มีการตอบสาธารณชน
โปรดสังเกตทั้งสองกรณี พนักงานสอบสวนระบุว่า มีข้าราชการและเจ้าหน้าที่รัฐเกี่ยวข้องแน่นอน เพราะมีพิรุธหลายอย่างและบางเรื่องถ้าไม่ใช่คนใน ยากที่จะทำได้ เพื่อความโปร่งใส คลังควรเปิดเผยความคืบหน้าของคดีให้สังคมหายกังขา
...เสียงบ่นจากนายแบงก์ว่า หลายคนใน สนช. มีทัศนคติว่าธนาคารเป็นผู้ร้ายเอาเปรียบสังคม ฉะนั้นเมื่อพิจารณากฎหมายอะไร ความเห็นจากสมาคมธนาคารไทยมักจะไม่ได้รับความสนใจเท่าที่ควร จะถูกตีความไปในทางปกป้องนายทุน เหตุผลสนับสนุนไปในทางผู้บริโภคมากจนกฎหมายไม่สมดุล ไม่สามารถนำมาปฏิบัติได้จริง นี่ก็จะสร้างปัญหาให้ต้องมาแก้ไขกฎหมายกันแบบแก้แล้วแก้อีก
...ไม่เพียง บุญทักษ์ หวังเจริญ ประธานเจ้าหน้าที่บริหาร ธนาคารทหารไทย จะยุ่งทั้งงานราษฎร์และงานหลวง สัปดาห์หนึ่งไปสภา 2-3 วัน จนแทบไม่มีเวลาดูงานแบงก์ ทำเอากำไรไตรมาส 3 หล่นลงไปเล็กน้อย 
อีกคนคือ ดร.ธวัชชัย ยงกิตติกุล เลขาธิการสมาคมธนาคารไทย ก็ได้รับเลือกเป็น สปช. ต้องวิ่งรอกประชุมเรื่องการปฏิรูปและงานสมาคม 
...ธนาคารไทยพาณิชย์ใช้กลยุทธ์เจาะลูกค้าต่างชาติจากธนาคารชาติเดียวกัน ด้วยการตั้งหน่วยงานพิเศษขึ้นมาดูแลลูกค้าต่างชาติ ที่ตั้งแล้วคือ ญี่ปุ่น ตามมาด้วยจีน 
ส่วนธนาคารกสิกรไทยใช้วิธีร่วมมือกันให้ข้อมูลการค้าการลงทุนกับนักลงทุนญี่ปุ่น ที่ลงนามในสัญญาเป็นพันธมิตรไปเมื่อเร็วๆ นี้เช่นกัน 
นี่เป็นการปรับตัวรับมือการแข่งขันของธนาคารต่างชาติที่กลายเป็นธนาคารท้องถิ่นในไทย ทั้งธนาคารกรุงศรีอยุธยาที่มี มิตซูบิชิ ไฟแนนเชียล อิงค์ ยักษ์ใหญ่จากญี่ปุ่นมาถือหุ้น ธนาคารไอซีบีซี (ไทย) ก็มีธนาคารไอซีบีซีจากจีนถือหุ้นใหญ่ ธนาคารซีไอเอ็มบี ไทย ได้ซีไอเอ็มบีกรุ๊ปจากมาเลเซีย เข้ามาขยายธุรกิจในไทย